Бөгөнгө көнгә ҡәҙәр мин гүзәл Башҡортостанымдың иң матур бер мөйөшөндә, Туған илемдең азатлығын яҡлап Ике тапҡыр Советтар Союзы геройы исеменә лайыҡ булған Муса Ғайса улы Гәрәев исемен йөрөткән данлы мәктәптә башҡорт теле һәм әҙәбиәтенән балаларға белем бирәм, туған тел серҙәренә төшөндөрәм. Тыуған яҡ тарихын, уның данлы кешеләрен өйрәнеүгә күп көс һалам: проекттар, шәжәрә, фәнни-эҙләнеү эштәре ойошторам. Уҡыусыларымды кеше алдында сығыш яһағанда юғалып ҡалмаҫҡа, аудитория алдында үҙҙәрен ышаныслы тотарға өйрәтәм. Был эштәр күргәҙмәлелек йәки дәрестәрҙе төрләндереү маҡсатынан ғына түгел, ә шулар нигеҙендә тыуған яҡҡа һөйөү, ғорурлыҡ хистәре тәрбиәләү маҡсатынан да эшләнә. Уҡытыусы һөнәренең үҙенсәлеге шунда, минеңсә, ул инде үҙ осоро быуынын уҙып киткән. Сөнки мин уҡыусыларымда киләсәкте күрәм, уларҙың әйткән һүҙҙәренән, яҙған иншаларынан, бер-береһе менән аралашыуынан киләсәк өсөн хас тенденцияларҙы күрәм һәм ун йылдан һуң донъяның ниндәй булыуын фаразлай алам. Тормош ҙур тиҙлек менән үҙгәрә, быға яңы технологиялар сәбәпсе. Уҡытыусы был процестарҙы күҙәтеп, яңылыҡтарҙы, асыштарҙы үҙ дәрестәрендә уңышлы ҡулланғанда ғына, уҡыусы менән бер "телдә" һөйләшә ала. Шулай булғанда ғына уҡыусы уға ышана, хөрмәт итә.